[
    {
        "title": "敬酬張九齡當塗界留贈之作",
        "author": "裴耀卿",
        "biography": "",
        "paragraphs": [
            "茂先實王佐，仲舉信時英。氣睹沖天發，人將下榻迎。",
            "珪符肅有命，江國遠徂征。九派期方越，千鈞或所輕。",
            "高帆出風迥，孤嶼入雲平。遄邁嗟於役，離憂空自情。",
            "飾簪陪早歲，接壤廁專城。曠別心彌軫，宏觀義轉傾。",
            "徒然恨饑渴，況乃諷瑤瓊。"
        ],
        "notes": [
            ""
        ],
        "volume": "卷一百一十三",
        "no#": 1
    },
    {
        "title": "酬張九齡使風見示",
        "author": "裴耀卿",
        "biography": "",
        "paragraphs": [
            "茲地五湖鄰，艱哉萬里人。驚飆翻是托，危浪亦相因。",
            "宣室才華子，金閨諷議臣。承明有三入，去去速歸輪。"
        ],
        "notes": [
            ""
        ],
        "volume": "卷一百一十三",
        "no#": 2
    },
    {
        "title": "贈張丞相",
        "author": "宋鼎",
        "biography": "",
        "paragraphs": [
            "漢上登飛幰，荊南曆舊居。已嘗臨砌橘，更睹躍池魚。",
            "盛德繼微渺，深衷能卷舒。義申蓬閣際，情切廟堂初。",
            "郡挹文章美，人懷燮理餘。皇恩儻照亮，豈厭承明廬。"
        ],
        "notes": [
            ""
        ],
        "volume": "卷一百一十三",
        "no#": 3
    },
    {
        "title": "酬故人還山",
        "author": "宋鼎",
        "biography": "",
        "paragraphs": [
            "舉棹乘春水，歸山撫歲華。碧潭宵見月，紅樹晚開花。",
            "肅穆輕風度，依微隱徑斜。危亭暗松石，幽澗落雲霞。",
            "思鳥吟高樹，遊魚戲淺沙。安知餘興盡，相望紫煙賒。"
        ],
        "notes": [
            ""
        ],
        "volume": "卷一百一十三",
        "no#": 4
    },
    {
        "title": "和張荊州九齡晨出郡舍林下",
        "author": "崔頌",
        "biography": "",
        "paragraphs": [
            "優閑表政清，林薄賞秋成。江上懸曉月，往來虧複盈。",
            "天雲抗真意，郡閣晦高名。坐嘯應無欲，甯辜濟物情。"
        ],
        "notes": [
            ""
        ],
        "volume": "卷一百一十三",
        "no#": 5
    },
    {
        "title": "奉酬張洪州九齡江上見贈",
        "author": "孫翃",
        "biography": "",
        "paragraphs": [
            "受命讞封疆，逢君牧豫章。于焉審虞芮，複爾共舟航。",
            "悵別秋陰盡，懷歸客思長。江皋枉離贈，持此慰他鄉。"
        ],
        "notes": [
            ""
        ],
        "volume": "卷一百一十三",
        "no#": 6
    },
    {
        "title": "古意贈孫翃",
        "author": "徐仁友",
        "biography": "",
        "paragraphs": [
            "南望緱氏嶺，山居共澗陰。東西十數裏，緬邈方寸心。",
            "雲日落廣廈，鶯花對孤琴。琴中多苦調，淒切誰複尋。"
        ],
        "notes": [
            ""
        ],
        "volume": "卷一百一十三",
        "no#": 7
    },
    {
        "title": "奉和姚令公駕幸溫湯喜雪應制",
        "author": "蘇綰",
        "biography": "",
        "paragraphs": [
            "漢主新豐邑，周王尚父師。雲符沛童唱，雪應海神期。",
            "林變驚春早，山明訝夕遲。況逢溫液霈，恩重禦裘詩。"
        ],
        "notes": [
            ""
        ],
        "volume": "卷一百一十三",
        "no#": 8
    },
    {
        "title": "詠月",
        "author": "康庭芝",
        "biography": "",
        "paragraphs": [
            "天使下西樓，光含萬里秋。台前疑掛鏡，簾外似懸鉤。",
            "張尹將眉學，班姬取扇儔。佳期應借問，為報在刀頭。"
        ],
        "notes": [
            ""
        ],
        "volume": "卷一百一十三",
        "no#": 9
    },
    {
        "title": "山行見孤松成詠",
        "author": "張宣明",
        "biography": "",
        "paragraphs": [
            "孤松鬱山椒，肅爽淩清霄。既挺千丈幹，亦生百尺條。",
            "青青恒一色，落落非一朝。大廈今已構，惜哉無人招。",
            "寒霜十二月，枝葉獨不凋。"
        ],
        "notes": [
            ""
        ],
        "volume": "卷一百一十三",
        "no#": 10
    },
    {
        "title": "使至三姓咽面",
        "author": "張宣明",
        "biography": "",
        "paragraphs": [
            "昔聞班家子，筆硯忽然投。一朝撫長劍，萬里入荒陬。",
            "豈不服艱險，只思清國讎。山川去何歲，霜露幾逢秋。",
            "玉塞已遐廓，鐵關方阻修。東都日窅窅，西海此悠悠。",
            "卒使功名建，長封萬里侯。"
        ],
        "notes": [
            ""
        ],
        "volume": "卷一百一十三",
        "no#": 11
    },
    {
        "title": "新都南亭別郭大元振",
        "author": "盧崇道",
        "biography": "",
        "paragraphs": [
            "竹徑女蘿蹊，蓮洲文石堤。靜深人俗斷，尋玩往還迷。",
            "碧潭秀初月，素林驚夕棲。褰幌納鳥侶，罷琴聽猿啼。",
            "佳辰改宿昔，勝寄在暌攜。長懷賞心愛，如玉複如珪。"
        ],
        "notes": [
            ""
        ],
        "volume": "卷一百一十三",
        "no#": 12
    }
]