[
    {
        "title": "湘夫人",
        "author": "李頎",
        "biography": "",
        "paragraphs": [
            "九嶷日已暮，三湘雲複愁。窅靄羅袂色，潺湲江水流。",
            "佳期來北渚，捐佩在芳洲。"
        ],
        "notes": [
            ""
        ],
        "volume": "卷一百三十二",
        "no#": 1
    },
    {
        "title": "塞下曲",
        "author": "李頎",
        "biography": "",
        "paragraphs": [
            "黃雲雁門郡，日暮風沙裏。千騎黑貂裘，皆稱羽林子。",
            "金笳吹朔雪，鐵馬嘶雲水。帳下飲蒲萄，平生寸心是。"
        ],
        "notes": [
            ""
        ],
        "volume": "卷一百三十二",
        "no#": 2
    },
    {
        "title": "古塞下曲",
        "author": "李頎",
        "biography": "",
        "paragraphs": [
            "行人朝走馬，直指薊城傍。薊城通漠北，萬里別吾鄉。",
            "海上千烽火，沙中百戰場。軍書發上郡，春色度河陽。",
            "嫋嫋漢宮柳，青青胡地桑。琵琶出塞曲，橫笛斷君腸。"
        ],
        "notes": [
            ""
        ],
        "volume": "卷一百三十二",
        "no#": 3
    },
    {
        "title": "漁父歌",
        "author": "李頎",
        "biography": "",
        "paragraphs": [
            "白首何老人，蓑笠蔽其身。避世長不仕，釣魚清江濱。",
            "浦沙明濯足，山月靜垂綸。寓宿湍與瀨，行歌秋複春。",
            "持竿湘岸竹，爇火蘆洲薪。綠水飯香稻，青荷包紫鱗。",
            "于中還自樂，所欲全吾真。而笑獨醒者，臨流多苦辛。"
        ],
        "notes": [
            ""
        ],
        "volume": "卷一百三十二",
        "no#": 4
    },
    {
        "title": "東京寄萬楚",
        "author": "李頎",
        "biography": "",
        "paragraphs": [
            "濩落久無用，隱身甘采薇。仍聞薄宦者，還事田家衣。",
            "潁水日夜流，故人相見稀。春山不可望，黃鳥東南飛。",
            "濯足豈長往，一樽聊可依。了然潭上月，適我胸中機。",
            "在昔同門友，如今出處非。優遊白虎殿，偃息青瑣闈。",
            "且有薦君表，當看攜手歸。寄書不待面，蘭茝空芳菲。"
        ],
        "notes": [
            ""
        ],
        "volume": "卷一百三十二",
        "no#": 5
    },
    {
        "title": "寄焦煉師",
        "author": "李頎",
        "biography": "",
        "paragraphs": [
            "得道凡百歲，燒丹惟一身。悠悠孤峰頂，日見三花春。",
            "白鶴翠微裏，黃精幽澗濱。始知世上客，不及山中人。",
            "仙境若在夢，朝雲如可親。何由睹顏色，揮手謝風塵。"
        ],
        "notes": [
            ""
        ],
        "volume": "卷一百三十二",
        "no#": 6
    },
    {
        "title": "望鳴皋山白雲寄洛陽盧主簿",
        "author": "李頎",
        "biography": "",
        "paragraphs": [
            "飲馬伊水中，白雲鳴皋上。氛氳山絕頂，行子時一望。",
            "照日龍虎姿，攢空冰雪狀。嵡嵸殊未已，崚嶒忽相向。",
            "皎皎橫綠林，霏霏澹青嶂。遠映村更失，孤高鶴來傍。",
            "勝氣欣有逢，仙遊且難訪。故人吏京劇，每事多閑放。",
            "室畫峨眉峰，心格洞庭浪。惜哉清興裏，不見予所尚。"
        ],
        "notes": [
            ""
        ],
        "volume": "卷一百三十二",
        "no#": 7
    },
    {
        "title": "寄萬齊融",
        "author": "李頎",
        "biography": "",
        "paragraphs": [
            "名高不擇仕，委世隨虛舟。小邑常歎屈，故鄉行可遊。",
            "青楓半村戶，香稻盈田疇。為政日清淨，何人同海鷗。",
            "搖巾北林夕，把菊東山秋。對酒池雲滿，向家湖水流。",
            "岸陰止鳴鵠，山色映潛虯。靡靡俗中理，蕭蕭川上幽。",
            "昔年至吳郡，常隱臨江樓。我有一書劄，因之芳杜洲。"
        ],
        "notes": [
            ""
        ],
        "volume": "卷一百三十二",
        "no#": 8
    },
    {
        "title": "贈張旭",
        "author": "李頎",
        "biography": "",
        "paragraphs": [
            "張公性嗜酒，豁達無所營。皓首窮草隸，時稱太湖精。",
            "露頂據胡床，長叫三五聲。興來灑素壁，揮筆如流星。",
            "下舍風蕭條，寒草滿戶庭。問家何所有，生事如浮萍。",
            "左手持蟹螯，右手執丹經。瞪目視霄漢，不知醉與醒。",
            "諸賓且方坐，旭日臨東城。荷葉裹江魚，白甌貯香粳。",
            "微祿心不屑，放神於八紘。時人不識者，即是安期生。"
        ],
        "notes": [
            ""
        ],
        "volume": "卷一百三十二",
        "no#": 9
    },
    {
        "title": "贈蘇明府",
        "author": "李頎",
        "biography": "",
        "paragraphs": [
            "蘇君年幾許，狀貌如玉童。采藥傍梁宋，共言隨日翁。",
            "常辭小縣宰，一往東山東。不復有家室，悠悠人世中。",
            "子孫皆老死，相識悲轉蓬。發白還更黑，身輕行若風。",
            "泛然無所系，心與孤雲同。出入雖一杖，安然知始終。",
            "願聞素女事，去采山花叢。誘我為弟子，逍遙尋葛洪。"
        ],
        "notes": [
            ""
        ],
        "volume": "卷一百三十二",
        "no#": 10
    },
    {
        "title": "登首陽山謁夷齊廟",
        "author": "李頎",
        "biography": "",
        "paragraphs": [
            "古人已不見，喬木竟誰過。寂寞首陽山，白雲空複多。",
            "蒼苔歸地骨，皓首采薇歌。畢命無怨色，成仁其若何。",
            "我來入遺廟，時候微清和。落日吊山鬼，回風吹女蘿。",
            "石崖向西豁，引領望黃河。千里一飛鳥，孤光東逝波。",
            "驅車層城路，惆悵此岩阿。"
        ],
        "notes": [
            ""
        ],
        "volume": "卷一百三十二",
        "no#": 11
    },
    {
        "title": "謁張果先生",
        "author": "李頎",
        "biography": "",
        "paragraphs": [
            "先生谷神者，甲子焉能計。自說軒轅師，於今幾千歲。",
            "寓遊城郭裏，浪跡希夷際。應物雲無心，逢時舟不系。",
            "餐霞斷火粒，野服兼荷制。白雪淨肌膚，青松養身世。",
            "韜精殊豹隱，煉骨同蟬蛻。忽去不知誰，偶來寧有契。",
            "二儀齊壽考，六合隨休憩。彭聃猶嬰孩，松期且微細。",
            "嘗聞穆天子，更憶漢皇帝。親屈萬乘尊，將窮四海裔。",
            "車徒遍草木，錦帛招談說。八駿空往還，三山轉虧蔽。",
            "吾君感至德，玄老欣來詣。受籙金殿開，清齋玉堂閉。",
            "笙歌迎拜首，羽帳崇嚴衛。禁柳垂香爐，宮花拂仙袂。",
            "祈年寶祚廣，致福蒼生惠。何必待龍髯，鼎成方取濟。"
        ],
        "notes": [
            ""
        ],
        "volume": "卷一百三十二",
        "no#": 12
    },
    {
        "title": "光上座廊下眾山五韻",
        "author": "李頎",
        "biography": "",
        "paragraphs": [
            "名嶽在廡下，吾師居一床。每聞楞伽經，只對清翠光。",
            "百穀聚雪色，莓苔侵屋樑。氣盤古壁轉，勢引幽階長。",
            "願游薜葉下，日見金爐香。"
        ],
        "notes": [
            ""
        ],
        "volume": "卷一百三十二",
        "no#": 13
    },
    {
        "title": "九月九日劉十八東堂集",
        "author": "李頎",
        "biography": "",
        "paragraphs": [
            "風俗尚九日，此情安可忘。菊花辟惡酒，湯餅茱萸香。",
            "雲入授衣假，風吹閑宇涼。主人盡歡意，林景晝微茫。",
            "清切晚砧動，東西歸鳥行。淹留悵為別，日醉秋雲光。"
        ],
        "notes": [
            ""
        ],
        "volume": "卷一百三十二",
        "no#": 14
    },
    {
        "title": "宋少府東溪泛舟",
        "author": "李頎",
        "biography": "",
        "paragraphs": [
            "登岸還入舟，水禽驚笑語。晚葉低眾色，濕雲帶殘暑。",
            "落日乘醉歸，溪流複幾許。"
        ],
        "notes": [
            ""
        ],
        "volume": "卷一百三十二",
        "no#": 15
    },
    {
        "title": "與諸公遊濟瀆泛舟",
        "author": "李頎",
        "biography": "",
        "paragraphs": [
            "濟水出王屋，其源來不窮。洑泉數眼沸，平地流清通。",
            "皇帝崇祀典，詔書視三公。分官禱靈廟，奠璧沉河宮。",
            "神應每如答，松篁氣蔥蘢。蒼螭送飛雨，赤鯉噴回風。",
            "灑酒布瑤席，吹簫下玉童。玄冥掌陰事，祝史告年豐。",
            "百穀趨潭底，三光懸鏡中。淺深露沙石，蘋藻生虛空。",
            "晚景臨泛美，亭皋輕靄紅。晴山傍舟楫，白鷺驚絲桐。",
            "我本家潁北，開門見維嵩。焉知松峰外，又有天壇東。",
            "左手正接z5，浩歌眄青穹。夷猶傲清吏，偃仰狎漁翁。",
            "對此川上閑，非君誰與同。霜凝遠村渚，月淨蒹葭叢。",
            "茲境信難遇，為歡殊未終。淹留悵言別，煙嶼夕微蒙。"
        ],
        "notes": [
            ""
        ],
        "volume": "卷一百三十二",
        "no#": 16
    },
    {
        "title": "送綦毋三謁房給事",
        "author": "李頎",
        "biography": "",
        "paragraphs": [
            "夫子大名下，家無鐘石儲。惜哉湖海上，曾校蓬萊書。",
            "外物非本意，此生空澹如。所思但乘興，遠適唯單車。",
            "高道時坎坷，故交願吹噓。徒言青瑣闥，不愛承明廬。",
            "百里人戶滿，片言爭訟疏。手持蓮花經，目送飛鳥餘。",
            "晚景南路別，炎雲中伏初。此行儻不遂，歸食蘆洲魚。"
        ],
        "notes": [
            ""
        ],
        "volume": "卷一百三十二",
        "no#": 17
    },
    {
        "title": "送劉四",
        "author": "李頎",
        "biography": "",
        "paragraphs": [
            "愛君少岐嶷，高視白雲鄉。九歲能屬文，謁帝遊明光。",
            "奉詔赤墀下，拜為童子郎。爾來屢遷易，三度尉洛陽。",
            "洛陽十二門，官寺鬱相望。青槐羅四面，淥水貫中央。",
            "聽訟破秋毫，應物利幹將。辭滿如脫屣，立言無否臧。",
            "歲暮風雪暗，秦中川路長。行人飲臘酒，立馬帶晨霜。",
            "生事豈須問，故園寒草荒。從今署右職，莫笑在農桑。"
        ],
        "notes": [
            ""
        ],
        "volume": "卷一百三十二",
        "no#": 18
    },
    {
        "title": "送裴騰",
        "author": "李頎",
        "biography": "",
        "paragraphs": [
            "養德為眾許，森然此丈夫。放情白雲外，爽氣連虯須。",
            "衡鏡合知子，公心誰謂無。還令不得意，單馬遂長驅。",
            "桑野蠶忙時，憐君久踟躊。新晴荷卷葉，孟夏雉將雛。",
            "令弟為縣尹，高城汾水隅。相將簿領閑，倚望恒峰孤。",
            "香露團百草，紫梨分萬株。歸來授衣假，莫使故園蕪。"
        ],
        "notes": [
            ""
        ],
        "volume": "卷一百三十二",
        "no#": 19
    },
    {
        "title": "送司農崔丞",
        "author": "李頎",
        "biography": "",
        "paragraphs": [
            "黃鸝鳴官寺，香草色未已。同時皆省郎，而我獨留此。",
            "維監太倉粟，常對府小史。清陰羅廣庭，政事如流水。",
            "奉使往長安，今承朝野歡。宰臣應記識，明主必遷官。",
            "塞外貔將虎，池中鴛與鸞。詞人洞簫賦，公子鵕鸃冠。",
            "邑裏春方晚，昆明花欲闌。行行取高位，當使路傍看。"
        ],
        "notes": [
            ""
        ],
        "volume": "卷一百三十二",
        "no#": 20
    },
    {
        "title": "送崔侍禦赴京",
        "author": "李頎",
        "biography": "",
        "paragraphs": [
            "綠槐蔭長路，駿馬垂青絲。柱史謁承明，翩翩將有期。",
            "千官大朝日，奏事臨赤墀。肅肅儀仗裏，風生鷹隼姿。",
            "一從登甲科，三拜皆憲司。按俗又如此，為郎何太遲。",
            "送君暮春月，花落城南陲。惜別醉芳草，前山勞夢思。"
        ],
        "notes": [
            ""
        ],
        "volume": "卷一百三十二",
        "no#": 21
    },
    {
        "title": "春送從叔游襄陽",
        "author": "李頎",
        "biography": "",
        "paragraphs": [
            "言別恨非一，棄置我宗英。向用五經笥，今為千里行。",
            "裹糧顧庭草，羸馬詰朝鳴。鬥酒對寒食，雜花宜晚晴。",
            "春衣采洲路，夜飲南陽城。客夢峴山曉，漁歌江水清。",
            "楚俗少相知，遠遊難稱情。同人應館谷，刺史在郊迎。",
            "只合侍丹扆，翻令辭上京。時方春欲暮，歎息向流鶯。"
        ],
        "notes": [
            ""
        ],
        "volume": "卷一百三十二",
        "no#": 22
    },
    {
        "title": "贈別高三十五",
        "author": "李頎",
        "biography": "",
        "paragraphs": [
            "五十無產業，心輕百萬資。屠酤亦與群，不問君是誰。",
            "飲酒或垂釣，狂歌兼詠詩。焉知漢高士，莫識越鴟夷。",
            "寄跡棲霞山，蓬頭睢水湄。忽然辟命下，眾謂趨丹墀。",
            "沐浴著賜衣，西來馬行遲。能令相府重，且有函關期。",
            "黽勉從寸祿，舊游梁宋時。皤皤邑中叟，相候鬢如絲。",
            "官舍柳林靜，河梁杏葉滋。摘芳雲景晏，把手秋蟬悲。",
            "小縣情未愜，折腰君莫辭。吾觀主人意，不久召京師。"
        ],
        "notes": [
            ""
        ],
        "volume": "卷一百三十二",
        "no#": 23
    },
    {
        "title": "崔五宅送劉跂入京",
        "author": "李頎",
        "biography": "",
        "paragraphs": [
            "行人惜寸景，系馬暫留歡。昨日辭小沛，何時到長安。",
            "鄉中飲酒禮，客裏行路難。清洛雲鴻度，故關風日寒。",
            "維將道可樂，不念身無官。生事東山遠，田園芳歲闌。",
            "東歸余謝病，西去子加餐。宋伯非徒爾，明時正可幹。",
            "躬耕守貧賤，失計在林端。宿昔奉顏色，慚無雙玉盤。"
        ],
        "notes": [
            ""
        ],
        "volume": "卷一百三十二",
        "no#": 24
    },
    {
        "title": "送馬錄事赴永陽",
        "author": "李頎",
        "biography": "",
        "paragraphs": [
            "子為郡從事，主印清淮邊。談笑一州裏，從容群吏先。",
            "手持三尺令，遣決如流泉。太守既相許，諸公誰不然。",
            "孤城連海樹，萬室帶山煙。春日溪湖淨，芳洲葭菼連。",
            "炊粳蟹螯熟，下箸鱸魚鮮。野鶴宿簷際，楚雲飛面前。",
            "聽歌送離曲，且駐木蘭船。贈爾八行字，當聞佳政傳。"
        ],
        "notes": [
            ""
        ],
        "volume": "卷一百三十二",
        "no#": 25
    },
    {
        "title": "臨別送張諲入蜀",
        "author": "李頎",
        "biography": "",
        "paragraphs": [
            "出門便為客，惘然悲徒禦。四海維一身，茫茫欲何去。",
            "經山複曆水，百恨將千慮。劍閣望梁州，是君斷腸處。",
            "孤雲傷客心，落日感君深。夢裏蒹葭渚，天邊橘柚林。",
            "蜀江流不測，蜀路險難尋。木有相思號，猿多愁苦音。",
            "莫向愚山隱，愚山地非近。故鄉可歸來，眼見芳菲盡。"
        ],
        "notes": [
            ""
        ],
        "volume": "卷一百三十二",
        "no#": 26
    },
    {
        "title": "送王昌齡",
        "author": "李頎",
        "biography": "",
        "paragraphs": [
            "漕水東去遠，送君多暮情。淹留野寺出，向背孤山明。",
            "前望數千里，中無蒲稗生。夕陽滿舟楫，但愛微波清。",
            "舉酒林月上，解衣沙鳥鳴。夜來蓮花界，夢裏金陵城。",
            "歎息此離別，悠悠江海行。"
        ],
        "notes": [
            ""
        ],
        "volume": "卷一百三十二",
        "no#": 27
    },
    {
        "title": "留別王盧二拾遺",
        "author": "李頎",
        "biography": "",
        "paragraphs": [
            "此別不可道，此心當報誰。春風灞水上，飲馬桃花時。",
            "誤作好文士，只令游宦遲。留書下朝客，我有故山期。"
        ],
        "notes": [
            ""
        ],
        "volume": "卷一百三十二",
        "no#": 28
    },
    {
        "title": "贈別穆元林",
        "author": "李頎",
        "biography": "",
        "paragraphs": [
            "貳職久辭滿，藏名三十年。丹墀策頻獻，白首官不遷。",
            "明主日征士，吏曹何忽賢。空懷濟世業，欲棹滄浪船。",
            "舉酒洛門外，送君春海邊。彼鄉有令弟，小邑試烹鮮。",
            "轉浦雲壑媚，涉江花島連。綠芳暗楚水，白鳥飛吳煙。",
            "贈贐亦奚貴，流亂期早旋。金閨會通籍，生事豈徒然。"
        ],
        "notes": [
            ""
        ],
        "volume": "卷一百三十二",
        "no#": 29
    },
    {
        "title": "不調歸東川別業",
        "author": "李頎",
        "biography": "",
        "paragraphs": [
            "寸祿言可取，托身將見遺。慚無匹夫志，悔與名山辭。",
            "紱冕謝知己，林園多後時。葛巾方濯足，蔬食但垂帷。",
            "十室對河岸，漁樵祗在茲。青郊香杜若，白水映茅茨。",
            "晝景徹雲樹，夕陰澄古逵。渚花獨開晚，田鶴靜飛遲。",
            "且複樂生事，前賢為我師。清歌聊鼓楫，永日望佳期。"
        ],
        "notes": [
            ""
        ],
        "volume": "卷一百三十二",
        "no#": 30
    },
    {
        "title": "晚歸東園",
        "author": "李頎",
        "biography": "",
        "paragraphs": [
            "出郭喜見山，東行亦未遠。夕陽帶歸路，靄靄秋稼晚。",
            "樵者乘霽歸，野夫及星飯。請謝朱輪客，垂竿不復返。"
        ],
        "notes": [
            ""
        ],
        "volume": "卷一百三十二",
        "no#": 31
    },
    {
        "title": "龍門西峰曉望劉十八不至",
        "author": "李頎",
        "biography": "",
        "paragraphs": [
            "春台臨永路，跂足望行子。片片雲觸峰，離離鳥渡水。",
            "叢林遠山上，霽景雜花裏。不見攜手人，下山采綠芷。"
        ],
        "notes": [
            ""
        ],
        "volume": "卷一百三十二",
        "no#": 32
    },
    {
        "title": "裴尹東溪別業",
        "author": "李頎",
        "biography": "",
        "paragraphs": [
            "公才廊廟器，官亞河南守。別墅臨都門，驚湍激前後。",
            "舊交與群從，十日一攜手。幅巾望寒山，長嘯對高柳。",
            "清歡信可尚，散吏亦何有。岸雪清城陰，水光遠林首。",
            "閑觀野人筏，或飲川上酒。幽雲澹徘徊，白鷺飛左右。",
            "庭竹垂臥內，村煙隔南阜。始知物外情，簪紱同芻狗。"
        ],
        "notes": [
            ""
        ],
        "volume": "卷一百三十二",
        "no#": 33
    },
    {
        "title": "無盡上人東林禪居",
        "author": "李頎",
        "biography": "",
        "paragraphs": [
            "草堂每多暇，時謁山僧門。所對但群木，終朝無一言。",
            "我心愛流水，此地臨清源。含吐山上日，蔽虧松外村。",
            "孤峰隔身世，百衲老寒暄。禪戶積朝雪，花龕來暮猿。",
            "顧餘守耕稼，十載隱田園。蘿筱慰舂汲，岩潭恣討論。",
            "泄雲豈知限，至道莫探元。且願啟關鎖，于焉微尚存。"
        ],
        "notes": [
            ""
        ],
        "volume": "卷一百三十二",
        "no#": 34
    },
    {
        "title": "題綦毋校書別業",
        "author": "李頎",
        "biography": "",
        "paragraphs": [
            "常稱掛冠吏，昨日歸滄洲。行客暮帆遠，主人庭樹秋。",
            "豈伊問天命，但欲為山遊。萬物我何有，白雲空自幽。",
            "蕭條江海上，日夕見丹丘。生事非漁釣，賞心隨去留。",
            "惜哉曠微月，欲濟無輕舟。倏忽令人老，相思河水流。"
        ],
        "notes": [
            ""
        ],
        "volume": "卷一百三十二",
        "no#": 35
    },
    {
        "title": "題盧道士房",
        "author": "李頎",
        "biography": "",
        "paragraphs": [
            "秋砧響落木，共坐茅君家。惟見兩童子，林前汲井華。",
            "空壇靜白日，神鼎飛丹砂。麈尾拂霜草，金鈴搖霽霞。",
            "上章人世隔，看弈桐陰斜。稽首問仙要，黃精堪餌花。"
        ],
        "notes": [
            ""
        ],
        "volume": "卷一百三十二",
        "no#": 36
    },
    {
        "title": "題神力師院",
        "author": "李頎",
        "biography": "",
        "paragraphs": [
            "大師神傑貌，五嶽森禪房。堅持日月珠，豁見滄江長。",
            "隨病拔諸苦，致身如法王。階庭藥草遍，飯食天花香。",
            "樹色向高閣，晝陰橫半牆。每聞第一義，心淨琉璃光。"
        ],
        "notes": [
            ""
        ],
        "volume": "卷一百三十二",
        "no#": 37
    },
    {
        "title": "題僧房雙桐",
        "author": "李頎",
        "biography": "",
        "paragraphs": [
            "青桐雙拂日，傍帶淩霄花。綠葉傳僧磬，清陰潤井華。",
            "誰能事音律，焦尾蔡邕家。"
        ],
        "notes": [
            ""
        ],
        "volume": "卷一百三十二",
        "no#": 38
    },
    {
        "title": "粲公院各賦一物得初荷",
        "author": "李頎",
        "biography": "",
        "paragraphs": [
            "微風和眾草，大葉長圓陰。晴露珠共合，夕陽花映深。",
            "從來不著水，清淨本因心。"
        ],
        "notes": [
            ""
        ],
        "volume": "卷一百三十二",
        "no#": 39
    },
    {
        "title": "李兵曹壁畫山水各賦得桂水帆",
        "author": "李頎",
        "biography": "",
        "paragraphs": [
            "片帆浮桂水，落日天涯時。飛鳥看共度，閑雲相與遲。",
            "長波無曉夜，泛泛欲何之。"
        ],
        "notes": [
            ""
        ],
        "volume": "卷一百三十二",
        "no#": 40
    },
    {
        "title": "題合歡",
        "author": "李頎",
        "biography": "",
        "paragraphs": [
            "開花複卷葉，豔眼又驚心。蝶繞西枝露，風披東幹陰。",
            "黃衫漂細蕊，時拂女郎砧。"
        ],
        "notes": [
            ""
        ],
        "volume": "卷一百三十二",
        "no#": 41
    }
]